Sowat R1,6 miljoen van Denel se bates opgeveilDie veiling het Vrydag op Denel se perseel in Lyttelton plaasgevind (Foto: Dirk Hermann, Facebook) Sowat R1,6 miljoen van Denel se bates is Vrydag op ŉ veiling opgeveil. Die veiling is gehou sodat die uitstaande salarisse van byna R90 miljoen wat dié wapenvervaardiger aan Solidariteit‑lede skuld, gedeeltelik betaal kan word. Die eerste deel van die agterstallige salarisse kan nou betaal word. Maroela Media het vroeër berig Denel het versuim om ŉ hofbevel na te kom waarin hy hierdie reusebedrag teen 8 Maart aan Solidariteit moes oorbetaal. Altesaam 13 voertuie is opgeveil (Foto: Dirk Hermann, Facebook) Solidariteit het toe ŉ lasbrief van eksekusie by die balju ingedien in ŉ poging om die uitstaande salarisse uit Denel te dwing en daar is op roerende bates, waaronder motors en kantoormeubels, beslag gelê. Die veiling het Vrydag om 10:00 op Denel se perseel by Selbourneweg 368 in Lyttelton, Centurion, plaasgevind. Volgens Helgard Cronjé, adjunkhoofsekretaris vir die openbare sektor by Solidariteit, dek die veiling slegs ŉ baie klein gedeelte van Solidariteit se eis, en dit is bloot die eerste fase. “Ons het ook reeds op Denel Korporatief se bankrekening beslag gelê en verdere veilings sal volg totdat ons op die ou einde die volle bedrag ingewin het,” het Cronjé gesê. Dirk Hermann, bestuurshoof van Solidariteit, sê die veiling was ŉ hartseer, maar tog hoopvolle en suksesvolle dag. “Werknemers het trane in hul oë gehad – nie hartseer of kwaad vir Solidariteit of die balju nie, maar kwaad vir dít wat daartoe gelei het,” sê Hermann.